Storms vir Gauteng, dele van ander provinsies voorspel | Maroela Media
Erge donderstorms en swaar reën word die naweek vir Gauteng sowel as dele van Noordwes, Mpumalanga en Limpopo voorspel.
Donderstorms kan moontlik reeds Vrydagaand in Gauteng voorkom. Volgens die weerdiens bestaan die moontlikheid dat die storms met hael, sterk winde en kitsvloede gepaard kan gaan.
Die noordoostelike gebiede van Noordwes, die Hoëveld van Mpumalanga en die suidwestelike dele van Limpopo kan moontlik ook donderstorms verwag. Aansienlike reënval is ook moontlik in die genoemde gebiede.
Die Tshwane-nooddienste sê intussen hy is op 'n hoë gereedheidsgrondslag indien die storms tot noodgevalle lei.
"Die stormweer kan tot oorstromings van paaie en laagliggende brûe lei wat reis moeilik kan maak en skade aan formele en informele nedersettings kan veroorsaak," het Charles Mabaso, woordvoerder van die nooddienste, gesê.
"Daar is 'n risiko dat bome weens sterk winde ontwortel kan word. Dit kan lei tot skade aan infrastruktuur en eiendom, sowel as 'n gevaar vir mense inhou."